## Pérez Llorca destaca la inversió de 200 milions d’euros a Paiporta i crida a conjuminar esforços entre administracions per a accelerar la recuperació

*** El president visita les actuacions dutes a terme per l’executiu autonòmic a Paiporta després de la riuada de 2024 i reclama la constitució d’una comissió mixta amb el Govern d’Espanya “perquè ja no valen més excuses”
* La Generalitat destina més de 860 milions d’euros de fons propis per a la reconstrucció dels servicis essencials en 13 municipis de l’Horta Sud damnificats per les inundacions**

El president de la Generalitat, Juanfran Pérez Llorca, ha subratllat la inversió de 200 milions d’euros de l’executiu autonòmic per a la reconstrucció de Paiporta i ha fet una crida a totes les administracions per a conjuminar esforços i accelerar la recuperació.

Així ho ha destacat durant la seua vista a Paiporta, a on s’ha reunit amb l’alcalde del municipi, Vicent Císcar, per a abordar les necessitats de la població, així com les actuacions realitzades per la Generalitat.

Acompanyat pel vicepresident tercer i conseller de Medi Ambient, Infraestructures, Territori i de la Recuperació, Vicente Martínez Mus, i el comissionat per a la Reconstrucció, Raúl Mérida, el cap del Consell ha realçat l’esforç econòmic de l’executiu autonòmic per a dur a terme amb fons propis la rehabilitació dels servicis essencials després de les inundacions i fer més resilients les infraestructures davant de futurs fenòmens extrems.

La Generalitat ha invertit més de 860 milions d’euros en actuacions en 13 municipis de l’Horta Sud per a reparar la devastació ocasionada per les inundacions, dels quals 200 corresponen al municipi de Paiporta, la localitat de la zona zero que ha rebut més dotació econòmica per part del Govern autonòmic, entre ajudes directes, la rehabilitació d’infraestructures i la gestió de residus.

En concret, a Paiporta la Generalitat ha invertit 41 milions d’euros per a la restitució d’infraestructures viàries, 58 milions d’euros en la gestió de residus, que se sumen als 11 milions destinats a Metrovalencia, 2,47 milions d’euros per a infraestructures sanitàries i educatives i altres 13 en depuració d’aigua. A més, ha concedit més de 70 milions en ajudes directes per a damnificats i empreses afectades per les riuades, segons ha afirmat el president.

Entre les actuacions que ha visitat a Paiporta, el cap del Consell s’ha detingut en el mirador realitzat per la Generalitat, integrat en l’estació de Metrovalencia i ha manifestat el compromís de la Generalitat per a “continuar treballant per la reconstrucció i per la plena recuperació de la vida de tots els veïns d’esta localitat”.

Pérez Llorca ha destacat la importància de la seua visita a la població i ha remarcat la necessitat que “qualsevol càrrec politicoinstitucional que tinga a vore amb la reconstrucció, visite esta localitat”.

**Agilitzar la reconstrucció**

Així mateix, ha dirigit les seues primeres paraules “en record a totes les persones que ja no estan entre nosaltres”, en al·lusió a les víctimes de la DANA, i s’ha referit a la trobada que ha mantingut amb diferents veïns de la localitat durant la seua visita a Paiporta.

Al respecte, ha traslladat “la total i absoluta compressió” de la Generalitat amb “els veïns que han mostrat la seua desconfiança amb els polítics, perquè veuen que ha passat un any i encara tenen problemes per resoldre”.

“Estic ací per a canviar les coses, per a aportar el meu granet d’arena juntament amb l’alcalde, la seua corporació municipal, i totes les persones que creiem que hem de coordinar-nos millor i ser encara més eficients del que està sent esta reconstrucció”, ha assegurat el president. Per això, ha instat les administracions “a donar exemple i coordinar-nos” i ha considerat que la Comissió Mixta entre la Generalitat i el Govern d’Espanya “s’ha d’activar ja. Ja no valen més excuses”.

Al seu juí, “és el mínim que devem als veïns de Paiporta, i a tota la societat valenciana, especialment als municipis afectats per la dana. Esta és una de les principals finalitats i dels principals objectius que m’he marcat i en això continuarem treballant”, ha conclòs.

Fecha: 09/12/2025